U-I-8/07
Natisni
Opravilna št.:
U-I-8/07
Datum odločitve:
14. 2. 2008
ECLI:
ECLI:SI:USRS:2008:U.I.8.07
Akt:
Zakon o dohodnini (Uradni list RS, št. 59/06 – ur. p. b.) (ZDoh)
Izrek:
Pobuda za začetek postopka za oceno ustavnosti Zakona o dohodnini (Uradni list RS, št. 59/06 – ur. p. b.) se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da izpodbijana ureditev neposredno posega v njegov pravni položaj.
Geslo:
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Mara Pograjc, Celje
Datum vloge:
11. 1. 2007
Vrsta odločitve:
sklep
Vrsta rešitve:
zavrženje
Dokument:
US27977
Dokument v PDF obliki:
U-I-8-07.pdf
107 KB
Prenesite datoteko
U-I-8/07-4
14. 2. 2008
SKLEP
Ustavno sodišče je v postopku za preizkus pobude Mare Pograjc, Celje, na seji 14. februarja 2008
sklenilo:
Pobuda za začetek postopka za oceno ustavnosti Zakona o dohodnini (Uradni list RS, št. 59/06 – ur. p. b.) se zavrže.
Obrazložitev
1. Pobudnica izpodbija ureditev po Zakonu o dohodnini (v nadaljevanju ZDoh-1), ki se nanaša na obdavčitev dohodkov, izplačanih na podlagi Zakona o vojnih veteranih (Uradni list RS, št. 59/06 – ur. p. b. – v nadaljevanju ZVV). Navaja, da ima status vojnega veterana po ZVV in da naj bi ji Ministrstvo za delo, družino in socialne zadeve na podlagi sodbe Upravnega sodišča v letu 2006 izplačalo neizplačane letne prejemke po ZVV, ki se nanašajo na obdobje od 1996 do 2002. Izpodbijani ureditvi očita neskladje s 14. in 155. členom Ustave ter zatrjuje neustavno pravno praznino, ker naj ne bi iz obdavčitve po ZDoh-1 izvzela tudi tistih prejemkov po ZVV, ki so bili izplačani po 1. 1. 2005, nanašajo pa se na davčna obdobja pred začetkom uporabe ZDoh-1, ko niso bili predmet obdavčitve po takrat veljavnem Zakonu o dohodnini (Uradni list RS, št. 71/93 in nasl. – ZDoh).
2. Z uveljavitvijo Zakona o dohodnini (Uradni list RS, št. 117/06 – ZDoh-2) je ZDoh-1 prenehal veljati. Ustavno sodišče praviloma presoja le veljavne predpise. Na podlagi drugega odstavka 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja predpise, ki so med postopkom pred Ustavnim sodiščem prenehali veljati, če niso bile odpravljene posledice neustavnosti in nezakonitosti (prvi odstavek 47. člena ZUstS).
3. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07) sprejelo stališče, da se tudi v primerih, ko se s pobudo zahteva presoja ustavnosti predpisa, ki je prenehal veljati pred vložitvijo pobude, pobuda lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS. Tudi v teh primerih je predpostavka za vložitev ustavne pritožbe in pobude tudi izčrpanost pravnih sredstev po vsebini, kar pomeni, da bi morala pobudnica trditve o domnevni neustavnosti ureditve, na kateri temelji morebitna odločitev o njenem primeru, uveljavljati že v postopku pred upravnimi organi oziroma sodišči. Pobudnica utemeljuje svojo pravovarstveno potrebo zgolj z navedbo, da bodo predmet obdavčitve po ZDoh-1 tudi v letu 2006 izplačani dohodki po ZVV, ki se nanašajo na davčna obdobja pred 1. 1. 2005. Ob tem pa ne izkaže, da bi zoper morebitno odmero dohodnine, katere predmet naj bi bili tudi obravnavani prejemki, pred vložitvijo pobude izčrpala pravna sredstva. Zato je Ustavno sodišče glede na razloge, navedene v sklepu št. U-I-174/05, pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnica in sodniki dr. Janez Čebulj, dr. Zvonko Fišer, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik